Teaduspark

Teaduspark ehk tehnoloogiapark on ruumiliselt kokkukuuluvate tehnoloogiafirmade kogum, mis paikneb tavaliselt ülikoolilinnakus või selle läheduses. See on tihedalt seotud uurimiskeskuste ja kõrgharidusasutustega. Teaduspargi eesmärk on aidata kaasa teadmismahukate või lisandväärtust loovate ettevõtete rajamisele ja kasvule ning arendada teaduse saavutuste kaasamist ettevõtlusesse. 
Teaduspargis kasutatav oskusteave toodab lisandväärtust ja on kasvu ajendiks. See tekitab keskkonna, mis soodustab koostööd teadlaste ja ettevõtete vahel ja toetab tehnoloogia arengut. Oluline on innovatsioon. Peamine tunnus, mis eristab teadusparki tavalisest tööstuspargist, on ülikoolide sisukas koostöö seal paiknevate ettevõtetega.
Ajalugu.
Teadusparkide areng algas 1950. aastate alguses USAs. Esimeseks teaduspargiks võib lugeda Stanfordi Ülikooli Teadusparki (Stanford Industrial Park, praegu Stanford Research Park) San Francisco lahe piirkonnas, mistõttu seda kanti tuntakse tänapäeval Silicon Valley (tõlkes 'räniorg') nime all. Euroopas järgnes sellele Sophia Antipolis Prantsusmaal 1960. aastatel. Aasias oli esimeseks teaduspargiks Tsukuba Teaduspark Jaapanis. Neid kolme peetakse ühtlasi ka maailma tuntuimateks teadusparkideks. Laiemalt hakkasid teaduspargid maailmas levima 1980. aastatel.
Teadusparkide olulisus.
Teadusparkidest saavad kasu mitmed valdkonnad. Ülikoolid võidavad sellest, et teaduspark meelitab sinna teadlasi, tehtavate uurimuste hulk suureneb, üliõpilasedsaavad rohkem töövõimalusi ning teadlastel avaneb võimalus kasutada rohkem ära oma teadmisbaasi. Teaduspargid annavad võimaluse üliõpilastele ja teadlastele töötamiseks koos ettevõtetega. Selline suhtlus soodustab uute tehnoloogiate loomist. Ettevõtted omakorda saavad juurde haritud tööjõudu ning seeläbi mitmekesistub teadmistebaas ning kiireneb areng. 
Kohaliku ühiskonna jaoks on olulised teaduspargis paiknevate ettevõtete pakutavad töökohad. Teadusparkide olulisust hinnatakse eelkõige seal paiknevate ettevõtete arvu järgi ning samuti hinnatakse sealsete töötajate keskmise palga erinevust piirkonna keskmisest palgast. Lisaks võivad ettevõtted kaudselt toetada kohalikku elu mitmesuguste teenuste (nt transport, prügivedu, turundus) osutamisega.
Teaduspargid maailmas.
Teadusparke on kõikjal maailmas, kuid suurem osa neist asub siiski arenenud riikides. Praegu on maailmas üle 400 teaduspargi ning nende arv kasvab pidevalt. Enim asub neid USAs: üle 150. Teisel kohal on Jaapan 111 teaduspargiga ning Hiina, mis hakkas teadusparke arendama 1980. aastate keskel ning kus on nüüd neid umbes 100. 
Olemas on ka teadusparke ühendavaid organisatsioone. Üks selliseid on IASP ehk Rahvusvaheline Teadusparkide Assotsiatsioon (ingl. k. International Association of Science Parks and Areas of Innovation), mis panustab globaalsesse majanduslikku arengusse innovatsiooni, ettevõtluse ja tehnoloogia ning teadmiste liikumise kaudu. IASP loodi 1984. aastal ning sellel on 388 liiget 70 riigis. Eestist on liikmeteks Tartu Teaduspark, Tartu Biotehnoloogia park ning Tehnopol.
Teaduspargid Eestis.
Eesti esimene teaduspark loodi 1992. aastal Tartus. 1998. aastal alustati ettevalmistusi teaduspargi loomiseks ka Tallinna. 2020. aastateks on loodud uusi arendusi ning tegutsetakse mitmes valdkonnas elektroonikast kuni taastuvenergiani.
Tartu Teaduspark.
Tartu Teaduspark asutati 1992. aastal ning on vanim omataoline asutus Balti riikides. 1996. aastal asutati läbi omandivormi muutmise Sihtasutus Tartu Teaduspark, mis on ka tänapäeval tegutsev. Põhilisteks tegevussektoriteks on biotehnoloogia, elektroonika, IKT ning töötajate harimine ja koolitamine. Teaduspark pakub infrastruktuuri- ja äriarendusteenust Tartu piirkonnas ning seeläbi toetab teadus- ja tehnoloogiamahukate ettevõtete teket ja arenemist. Eesmärgiks on arendada laboreid, rahvusvahelisi koostöövõrgustikke, paindlikke finantseerimisskeeme, innovaatilisi organisatsioone, inkubatsioonikeskust ning luua hea ärikeskkond läbi kinnisvaraarenduse.
Tallinna Teaduspark Tehnopol.
1998. aastal asutati Sihtasutus Tallinna Tehnikaülikooli Innovatsioonikeskus, mis lõi alused Tehnopoli loomiseks. 2002. aastal loodi äriinkubaator, kus alustas tegevust neli ettevõtet. Nimi Tehnopol võeti kasutusele 2004. aastal. Teaduspark toetab uute tehnoloogiate kasutuselevõttu ning aitab kaasa tehnoloogiapõhiste ettevõtete arenemisele. Praegu tegutseb seal üle 180 ettevõtte, läheduses asuvad Tallinna Tehnikaülikool ja IT Kolledž.
PAKRI Teadus- ja Tööstuspark.
Koostöös Tehnopoliga arendatakse välja PAKRI Teadus- ja Tööstusparki. See on üks prioriteetseid projekte Harjumaa arengustrateegias aastani 2025. Teaduspargi kontseptsioon töötati välja 2007. aastal ning 2012. aastal avati esimene hoone. PAKRI tegevusvaldkondadeks on taastuvenergia, hoonete energiatõhusus, ja energia salvestamine. Samuti tegeletakse targa energiavõrgu arendamisega ning konkurentsieeliseks on väljaehitatav autonoomne 25 MW võimsusega energiavõrk, mis koosneb tuulepargist, päikesepargist ja biomassil põhinevast koostootmisjaamast. See peaks lõpuks tagama pargi klientidele odavama energiahinna.
Tartu Biotehnoloogia Park.
Tartu Biotehnoloogia Park tegutseb biotehnoloogia, meditsiini ja veterinaarmeditsiini valdkonnas, osutades ettevõtetele ja teadusasutustele arendus- ja konsultatsiooniteenuseid. Arengule aidatakse kaasa ruumide rentimise ning koostöösidemete ja ettevõtete rajamise toetamisega. Tartu Biotehnoloogia Pargi eesmärk on luua arengut soosiv keskkond biotehnoloogia alaste ettevõtete edendamiseks Eestis.